作者:羅志仁
標題:菩薩蠻
內容:曉鶯催起。問當年秀色，為誰料理。悵別後、屏掩吳山，便樓燕月寒，鬢蟬雲委。錦字無恁，付銀燭、盡燒千紙。對寒泓靜碧，又把去鴻，往恨都洗。桃花自貪結子。道東風有意，吹送流水。謾記得當日、心嫁卿卿，是日暮天寒，翠袖堪倚。扇月乘鸞，盡夢隔、嬋娟千里。到嗔人、從今不信，畫簷鵲喜。